KIRJALLINEN KYSYMYS E-1928/01 esittäjä(t): Mihail Papayannakis (GUE/NGL) komissiolle. Attikan ilmansaasteet.



Virallinen lehti nro 040 E , 14/02/2002 s. 0141 - 0142



KIRJALLINEN KYSYMYS E-1928/01 esittäjä(t): Mihail Papayannakis (GUE/NGL) komissiolle (29. kesäkuuta 2001) Aihe: Attikan ilmansaasteet Greenpeacen Kreikan toimiston äskettäisen ilmoituksen (13. kesäkuuta 2001) mukaan Ateenassa otsonin raja-arvot ylittyvät selvästi ja syöpää aiheuttavien ilmansaasteiden, kuten maaöljypohjaisten hiukkasten ja bentseenin määrät ovat edelleen suuria, minkä myös ympäristöasioista vastaava komission jäsen totesi vastauksessaan aiempaan kysymykseeni (H-0787/00)(1). Samassa vastauksessa arvoisa komission jäsen mainitsi myös, että tähän tilanteeseen odotetaan parannusta esimerkiksi liikenteen alalla täytäntöön pantavan yhteisön lainsäädännön myötä. Mitä konkreettisia toimia ja ohjelmia Kreikan asiasta vastaavat ympäristö- ja liikenneviranomaiset ovat laatineet edistääkseen Attikan ilmanlaadun paranemista, ja mitä tuloksia on saavutettu? Voisiko komissio myös ilmoittaa minulle, onko Kreikka ryhtynyt noudattamaan direktiiviä 96/61/EY(2) sille lähetetyn virallisen ilmoituksen jälkeen ja onko se sisällyttänyt direktiivin 1999/30/EY(3) oikeusjärjestykseen? (1) Suullinen vastaus 15.11.2000. (2) EYVL L 257, 10.10.1996, s. 26. (3) EYVL L 163, 29.6.1999, s. 41. Margot Wallströmin komission puolesta antama vastaus (3. syyskuuta 2001) Ilmassa olevien rikkidioksidin, typpidioksidin ja typen oksidien, hiukkasten ja lyijyn pitoisuuksien raja-arvoista 22. huhtikuuta 1999 annettu neuvoston direktiivi 1999/30/EY oli määrä saattaa osaksi kansallista lainsäädäntöä 19. heinäkuuta 2001 mennessä. Komissiolle ei ole vielä ilmoitettu, että Kreikan viranomaiset olisivat tehneet tämän. Direktiivissä vahvistetaan rikkidioksidille ja hiukkasille raja-arvot, jotka on saavutettava vuoteen 2005 mennessä, sekä typpioksidille ja bentseenille raja-arvot, jotka on saavutettava vuoteen 2010 mennessä. Jäsenvaltioiden on mitattava näiden saasteiden pitoisuudet mainitusta vuodesta lähtien, ja jos ne ylittävät direktiivissä säädetyn raja-arvon, jäsenvaltioiden on valmisteltava toimintaohjelmia, asetettava ne yleisön saataville ja toimitettava ne komissiolle vuoden 2003 loppuun mennessä. Ilmassa olevan bentseenin ja hiilimonoksidin raja-arvoista 16. marraskuuta 2000 annettu Euroopan parlamentin ja neuvoston direktiivi 2000/69/EY(1) on niin ikään saatettava osaksi kansallista lainsäädäntöä 13. joulukuuta 2002 mennessä. Moottoriajoneuvojen päästöihin ja polttoaineen laatuun liittyvien yhteisön toimenpiteiden tavoitteena on auttaa saavuttamaan asetetut raja-arvot. Komissio panee myös merkille, että Kreikan viranomaiset ovat ilmoittaneet suunnitelmista siirtää liikenne pois Ateenan historiallisesta keskustasta. Ilman otsonia koskeva direktiiviehdotus on tarkoitus hyväksyä viimeinkin tänä vuonna. Vastaavanlaisen direktiivin, jossa vahvistetaan kansalliset päästörajat tietyille ilman epäpuhtauksille, on tarkoitus auttaa saavuttamaan otsoniehdotuksessa(2) vahvistetut vaatimukset. Yhteisön tuomioistuimessa on parhaillaan käsiteltävänä tapaus, joka koskee ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annetun neuvoston direktiivin 96/61/EY täytäntöönpanoa Kreikassa. (1) EYVL L 313, 13.12.2000. (2) EYVL C 56 E, 29.2.2000.